Atoq ri Jesús xukꞌis yan ri ru-oración,
rijaꞌ junan kikꞌin ri ru-discípulos xeꞌel pe chiriꞌ,
y xeꞌeqꞌax apu jukꞌan ruchiꞌ jun raqen siwan rubꞌiniꞌan Cedrón.
Chiriꞌ kꞌo jun qejoj tikon cheꞌ chuwech y xeꞌok apu ri Jesús y ri ru-discípulos chupan.
Ri Judas Iscariote ri ndijacho e richin ri Jesús pa kiqꞌaꞌ ri wineq,
retaman chuqaꞌ apeꞌ kꞌo ri qejoj riꞌ,
porque ri Jesús y ri ru-discípulos kꞌiy mul xkimal kiꞌ chiriꞌ.
Romariꞌ ri Judas xbꞌeqaqa chiriꞌ,
junan kikꞌin jun bꞌotzaj soldados,
y kikꞌin chuqaꞌ ri ngechajin rachoch ri Dios,
kikꞌuan espadas y lanzas,
kitzijon antorchas y lámparas.
Konojel rejeꞌ etaqon e koma ri sacerdotes israelitas más kꞌo ruchuqꞌaꞌ kitzij y koma chuqaꞌ ri fariseos.
Ri Jesús roma retaman nojel ri nderuqꞌasaj pa rukꞌaslen,
xel pe chikikꞌulik y xubꞌij chake:
¿Achike kꞌa wineq ndikanoj?
Rejeꞌ xkibꞌij chare:
Roj ndiqakanoj ri Jesús aj Nazaret.
Ri Jesús xubꞌij chake:
Ja riyin,
xchajeꞌ.
Y chikikajal ri etaqon,
kꞌo apu ri Judas Iscariote ri ndijacho e ri Jesús pa kiqꞌaꞌ.
Y atoq ri Jesús xubꞌij chake:
Ja riyin riꞌ,
ri wineq xejel chikij y xetzaq pa ulew.
Jumbꞌey chik ri Jesús xubꞌij chake:
¿Achike kꞌa wineq ndikanoj?
Y rejeꞌ xkibꞌij chare:
Ndiqakanoj ri Jesús aj Nazaret.
Y ri Jesús xubꞌij chake:
Xinbꞌij yan chiwa chi ja riyin.
Si rix ja riyin nginikanoj,
tiyaꞌ qꞌij chake re ekꞌo wikꞌin chi kebꞌa.
Keriꞌ xubꞌij ri Jesús chin ndibꞌanatej ri tzij rubꞌiꞌin pe:
Nataꞌ,
ri eꞌayoꞌon chuwa ma jun xinsech kan,
xchajeꞌ.
Ja atoq riꞌ ri Simón Pedro xrelesaj e ri espada rukꞌuan y rikꞌin jun bꞌik espada xusetuj e ri rikiqꞌaꞌ ruxikin rusamajel ri más nimalej ruqꞌij sacerdote.
Ri samajel riꞌ rubꞌiniꞌan Malco.
Ri Jesús kereꞌ xubꞌij chare ri Pedro:
Tayakaꞌ qa la awespáda pa rukꞌojlibꞌel.
Ri kꞌayew rubꞌiꞌin pe ri Tataꞌaj Dios chi ndikꞌatzin niqꞌasaj,
¿La ma niqꞌasaj ta kami?
Ja atoq riꞌ ri ki-jefe ri soldados,
ri soldados y ri ngechajin rachoch ri Dios ri etaqon e koma ri israelitas,
xkitzꞌen ri Jesús y xkiyut e.
Y nabꞌey xkikꞌuaj chuwech ri Anás,
porque ja ri Anás rujinan ri Caifás,
ri más nimalej ruqꞌij sacerdote ri junaꞌ riꞌ.
Y ja ri Caifás ri bꞌiyon chake ri achiꞌaꞌ israelitas kꞌo uchuqꞌaꞌ pa kiqꞌaꞌ chi más utz chake chi xe jun achi ndiken pa rukꞌexel ri tinamit.